ગુજરાત સરકારની પહેલી પ્રાયોરિટી શહેરોની ટ્રાફિક સમસ્યાને હળવી કરવાની હોવી જોઇએ. ખાસ કરીને અમદાવાદમાં વાહનોથી ભરચક બનેલા માર્ગો પર પ્રાઇવેટ વાહનોની જગ્યાએ પબ્લિક ટ્રાન્સપોર્ટેશનની આવશ્યકતા છે. ખાનગી વાહનોમાં સફર કરતા ગાંધીનગર અને અમદાવાદના મુસાફરોને મેટ્રોરેલની ખૂબ જરૂર છે પરંતુ કોણ જાણે આ પ્રોજેક્ટ મંથર ગતિએ ચાલી રહ્યો છે. ગાંધીનગરનું મહાત્મા મંદિર 182 દિવસમાં, પાટનગરનું રેલ્વેસ્ટેશન કમ ફાઇવસ્ટાર હોટલ 240 દિવસમાં, ગિફ્ટ સિટી 200 દિવસમાં અને સ્વર્ણિમ સંકુલ જો 300થી ઓછા દિવસમાં બની શકતું હોય તો અમદાવાદની મેટ્રોરેલનો પ્રોજેક્ટ કેમ 365 દિવસમાં બની ન શકે તે આશ્ચર્યની બાબત છે. સરકાર ધારે તો બઘી મશીનરી કામે લગાડીને કોઇપણ પ્રોજેક્ટ છ મહિનાની અંદર પૂર્ણ કરી શકે છે કારણ કે હવે એવી ટેકનિક આવી ચૂકી છે પરંતુ અહીં તો ઇચ્છાશક્તિનો અભાવ છે. ગુજરાત તમામ મોરચે અગ્રેસર રહ્યું છે પરંતુ પબ્લિક ટ્રાન્સપોર્ટ સિસ્ટમના પ્રોજેક્ટોમાં અત્યંત વિલંબ થઇ રહ્યો છે. અમદાવાદની બીઆરટીએસ ગાંધીનગર સુધી લંબાવવા માટે નરેન્દ્ર મોદીએ 2012માં જાહેરાત કરી હતી પરંતુ આ બીઆરટીએસ છ વર્ષ પછી પણ અમદાવાદના સાબરમતી થી આગળ વધી શકી નથી.